CELEX: 32015R0165
Language: el
Date: 2015-02-03 00:00:00
Title: Κανονισμός (ΕΕ) 2015/165 της Επιτροπής, της 3ης Φεβρουαρίου 2015, για την τροποποίηση του παραρτήματος IV του κανονισμού (ΕΚ) αριθ. 396/2005 του Ευρωπαϊκού Κοινοβουλίου και του Συμβουλίου όσον αφορά τα ανώτατα όρια καταλοίπων για τις ουσίες γαλακτικό οξύ, Lecanicillium muscarium στέλεχος Ve6, υδροχλωρική χιτοζάνη και Equisetum arvense L. μέσα ή πάνω σε ορισμένα προϊόντα (Κείμενο που παρουσιάζει ενδιαφέρον για τον ΕΟΧ)

4.2.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 28/1
            
         ΚΑΝΟΝΙΣΜΌΣ (ΕΕ) 2015/165 ΤΗΣ ΕΠΙΤΡΟΠΉΣ
   της 3ης Φεβρουαρίου 2015
   για την τροποποίηση του παραρτήματος IV του κανονισμού (ΕΚ) αριθ. 396/2005 του Ευρωπαϊκού Κοινοβουλίου και του Συμβουλίου όσον αφορά τα ανώτατα όρια καταλοίπων για τις ουσίες γαλακτικό οξύ, Lecanicillium muscarium στέλεχος Ve6, υδροχλωρική χιτοζάνη και Equisetum arvense L. μέσα ή πάνω σε ορισμένα προϊόντα
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 396/2005 του Ευρωπαϊκού Κοινοβουλίου και του Συμβουλίου, της 23ης Φεβρουαρίου 2005, για τα ανώτατα όρια καταλοίπων φυτοφαρμάκων μέσα ή πάνω στα τρόφιμα και τις ζωοτροφές φυτικής και ζωικής προέλευσης και για την τροποποίηση της οδηγίας 91/414/ΕΟΚ του Συμβουλίου (1), και ιδίως το άρθρο 5 παράγραφος 1,
   Εκτιμώντας τα ακόλουθα:
   
               (1)
            
            
               Για τις ουσίες γαλακτικό οξύ, Lecanicillium muscarium στέλεχος Ve6, υδροχλωρική χιτοζάνη και Equisetum arvense L. δεν έχουν καθοριστεί ειδικά ΑΟΚ ούτε έχουν περιληφθεί οι εν λόγω ουσίες στο παράρτημα IV του κανονισμού (ΕΚ) αριθ. 396/2005, επομένως, για τις ουσίες αυτές ισχύει η εξ ορισμού τιμή του 0,01 mg/kg που ορίζεται στο άρθρο 18 παράγραφος 1 στοιχείο β) του εν λόγω κανονισμού.
            
         
               (2)
            
            
               Η ουσία υδροχλωρική χιτοζάνη έχει εγκριθεί ως βασική ουσία σύμφωνα με τον κανονισμό αριθ. 1107/2009 του Ευρωπαϊκού Κοινοβουλίου και του Συμβουλίου (2). Έχοντας υπόψη τον εκτελεστικό κανονισμό (ΕΕ) αριθ. 563/2014 (3), η Επιτροπή θεωρεί ενδεδειγμένο να περιληφθεί η εν λόγω ουσία στο παράρτημα IV του κανονισμού (ΕΚ) αριθ. 396/2005.
            
         
               (3)
            
            
               Η ουσία Equisetum arvense L. έχει εγκριθεί ως βασική ουσία σύμφωνα με τον κανονισμό αριθ. 1107/2009. Έχοντας υπόψη τον εκτελεστικό κανονισμό (ΕΕ) αριθ. 462/2014 της Επιτροπής (4), η Επιτροπή θεωρεί ενδεδειγμένο να περιληφθεί η εν λόγω ουσία στο παράρτημα IV του κανονισμού (ΕΚ) αριθ. 396/2005.
            
         
               (4)
            
            
               Η ουσία γαλακτικό οξύ έχει εγκριθεί ως πρόσθετο τροφίμων σύμφωνα με τον κανονισμό αριθ. 1333/2008 του Ευρωπαϊκού Κοινοβουλίου και του Συμβουλίου (5). Έχοντας υπόψη τον εκτελεστικό κανονισμό (ΕΕ) αριθ. 1129/2011 (6), η Επιτροπή θεωρεί ενδεδειγμένο να περιληφθεί η ουσία γαλακτικό οξύ στο παράρτημα IV του κανονισμού (ΕΚ) αριθ. 396/2005.
            
         
               (5)
            
            
               Όσον αφορά την ουσία Lecanicillium muscarium στέλεχος Ve6, η Ευρωπαϊκή Αρχή για την Ασφάλεια των Τροφίμων («η Αρχή») κατέληξε στο συμπέρασμα (7) ότι είναι σκόπιμο να περιληφθεί η εν λόγω ουσία στο παράρτημα IV του κανονισμού (ΕΚ) αριθ. 396/2005.
            
         
               (6)
            
            
               Με βάση το συμπέρασμα της Αρχής και λαμβανομένων υπόψη των συναφών με το υπό εξέταση θέμα παραγόντων, οι ενδεικνυόμενες τροποποιήσεις των ΑΟΚ πληρούν τις απαιτήσεις του άρθρου 5 παράγραφος 1 και του άρθρου 14 παράγραφος 2 του κανονισμού (ΕΚ) αριθ. 396/2005.
            
         
               (7)
            
            
               Συνεπώς, ο κανονισμός (ΕΚ) αριθ. 396/2005 θα πρέπει να τροποποιηθεί αναλόγως.
            
         
               (8)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για τα φυτά, τα ζώα, τα τρόφιμα και τις ζωοτροφές,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Στο παράρτημα IV προστίθενται κατ' αλφαβητική σειρά οι ακόλουθες εγγραφές: «γαλακτικό οξύ (2)», «Lecanicillium muscarium στέλεχος Ve6», «υδροχλωρική χιτοζάνη» και «Equisetum arvense L.»
   Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 3 Φεβρουαρίου 2015.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 70 της 16.3.2005, σ. 1.
   
      (2)  Κανονισμός (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, σχετικά με τη διάθεση φυτοπροστατευτικών προϊόντων στην αγορά και την κατάργηση των οδηγιών 79/117/ΕΟΚ και 91/414/ΕΟΚ του Συμβουλίου (ΕΕ L 309 της 24.11.2009, σ. 1).
   
      (3)  Εκτελεστικός κανονισμός (ΕΕ) αριθ. 563/2014 της Επιτροπής, της 23ης Μαΐου 2014, για την έγκριση της δραστικής ουσίας υδροχλωρική χιτοζάνη, σύμφωνα με τον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου σχετικά με τη διάθεση φυτοπροστατευτικών προϊόντων στην αγορά, και για την τροποποίηση του εκτελεστικού κανονισμού (ΕΕ) αριθ. 540/2011 της Επιτροπής (ΕΕ L 156 της 24.5.2014, σ. 5).
   
      (4)  Εκτελεστικός κανονισμός (ΕΕ) αριθ. 462/2014 της Επιτροπής, της 5ης Μαΐου 2014, για την έγκριση της βασικής ουσίας Equisetum arvense L., σύμφωνα με τον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου σχετικά με τη διάθεση φυτοπροστατευτικών προϊόντων στην αγορά, και για την τροποποίηση του εκτελεστικού κανονισμού (ΕΕ) αριθ. 540/2011 της Επιτροπής (ΕΕ L 134 της 7.5.2014, σ. 28).
   
      (5)  Κανονισμός (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, που αφορά τα πρόσθετα τροφίμων (ΕΕ L 354 της 31.12.2008, σ. 16).
   
      (6)  Κανονισμός (ΕΕ) αριθ. 1129/2011 της Επιτροπής, της 11ης Νοεμβρίου 2011, για την τροποποίηση του παραρτήματος II του κανονισμού (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου με την κατάρτιση ενωσιακού καταλόγου για τα πρόσθετα τροφίμων (ΕΕ L 295 της 12.11.2011, σ. 1).
   
      (7)  Ευρωπαϊκή Αρχή για την Ασφάλεια των Τροφίμων: Συμπεράσματα σχετικά με την επιστημονική εξέταση της εκτίμησης επικινδυνότητας φυτοφαρμάκων όσον αφορά τη δραστική ουσία Lecanicillium muscarium στέλεχος Ve6, που κοινοποιείται ως Verticillium lecanii. EFSA Journal 2010· 8(1):1446. [45 pp.]. d+oi:10.2903/j.efsa.2010.1446.